სპირიდონ ნიკოლაუ მარინატოსი
სპირიდონ ნიკოლაუ მარინატოსი (ბერძ. Σπυρίδων Νικολάου Μαρινάτος; 4 ნოემბერი, 1901 — 1 ოქტომბერი, 1974) — XX საუკუნის ერთ-ერთი წამყვანი ბერძენი არქეოლოგი, კუნძულ კრეტაზე ჰერაკლიონის არქეოლოგიური მუზეუმის დირექტორი, რეგიონში ჩატარებულ მრავალრიცხოვან არქეოლოგიურ გათხრებს ხელმძღვანელობდა. 1937 წელს საბერძნეთის სიძველეთა დაცვის სამსახურის დირექტორად დანიშნეს. სპირიდონ ნიკოლაუ მარინატოსი ათენის უნივერსიტეტის პროფესორიც იყო და პელოპონესში, უძველესი მიკენეს სამეფოში, ასევე თერმოპილესა და მარათონში კლასიკურ პერიოდში გამართული ბრძოლების ტერიტორიებზე არქეოლოგიურ გათხრებსაც პირადად ხელმძღვანელობდა. მის უმნიშვნელოვანეს აღმოჩენად უძველეს კუნძულ თერაზე (ამჟამად სანტორინი) ნაპოვნი აკროტირის ნანგრევები უნდა ჩაითვალოს. ვულკანური ფერფლის სქელი ფენის ქვეშ მარინატოსმა მიაკვლია თითქმის ხელუხლებელ ქალაქს, რომელიც მას შემდეგ „ბერძნულ პომპეად“ იწოდება. კუნძულ კრეტაზე მარინატოსმა საქმიანი კავშირი დაამყარა მინოსური კულტურისა და კნოსოსის სასახლის პირველაღმომჩენ ართურ ევანზთან. მარინატოსი აკროტირის არქეოლოგიური გათხრების პერიოდში გარდაიცვალა, 1974 წელს.